
Al-Imam As-Suyuti telah ditanya mengenai amalan Maulid Nabi pada 
bulan Rabi’ulawal. Apakah hukumnya? Adakah ianya terpuji atau 
tercela? Adakah yang melakukannya mendapat dosa atau mendapat 
pahala? 


Beliau memulakan jawapan dengan menjelaskan apakah yang dihahami 
daripada amalan Maulid Nabi. Maka beliau menjelaskan bahawa 
amalan Maulid Nabi pada asalnya terdiri dari beberapa perkara: 

- Perkumpulan manusia 

- Membaca beberapa ayat-ayat Al-Quran 

- Meriwayatkan khabar-khabar yang disebutkan mengenai awal 
kejadian Nabi Sallallahu ‘alaihi Wasallam dan tanda-tanda yang 
berlaku ketika kelahiran Baginda 

- Jamuan makanan. 


- Bersurai. 



Semua itu tanpa apa-apa tambahan perbuatan lain padanya. 


Maka Maulid Nabi yang sedemikian itu termasuk daripada bid’ah 
hasanah (bid’ah yang baik) yang diberi pahala bagi sesiapa yang 
melakukannya, kerana padanya ada unsur mengagungkan Nabi 
Sallallahu ‘alaihi Wasallam, dan bergembira atas kelahiran Baginda 
Sallallahu ‘alaihi Wasallam. 


Sejarah Amalan Maulid Nabi 

- Orang pertama yang melakukan Maulid Nabi ialah pemerintah 
Irbil, Raja Al-Muzaffar Abu Sa’id Kaukabri bin Zainiddin ‘Ali bin 
Baktakin. 

- Beliau merupakan salah seorang dari pemerintah yang mulia, dan 
beliau ada meninggalkan kesan-kesan yang baik. Beliaulah yang 
menghidupkan masjid besar Al-Muzaffari yang terletak di kaki 
gunung Qasiyun. 

- Beliau menyambut Maulid Nabi pada bulan Rabi’ulawal dengan 
sambutan besar-besaran. Beliau juga seorang pahlawan yang 
berani, lagi ‘alim. 



Syeikh Abul Khitob bin Dihyah telah menuliskan baginya suatu 
Kitab Maulid Nabi yang dinamakan ((At-Tanwir fi Maulid Al- 
Basyir An-Nadzir)). Kerana itu beliau dihadiahkan oleh raja wang 
sebanyak 1000 dinar. 

Diceritakan bahawa pada jamuan untuk Maulid Nabi tersebut raja 
Al-Muzaffar menyediakan sebanyak 5000 ekor kambing salai, 
10,000 ekor ayam, 100 ekor kuda, 100,000 biji mangkuk susu, 
dan 30,000 pinggan manisan. 

Sambutan Maulid Nabi tersebut dihadiri oleh para Ulama’ dan 
ahli-ahli Sufi. Raja memberi hadiah dan pakaian kepada mereka, 
dan beliau mengadakan majlis Sama’ untuk ahli-ahli Sufi daripada 
Zuhur hingga subuh esoknya, beliau turut ikut serta menari (Ar- 
Raqsu) bersama mereka. 

Beliau membelanjakan untuk sambutan Maulid Nabi setiap tahun 
sebanyak 300,000 dinar. 

Beliau juga mempunyai suatu tempat untuk menerima utusan dari 
mana-mana pihak, dan beliau membelanjakan sebanyak 100,000 
dinar bagi tempat ini setiap tahun. 

Beliau membelanjakan sebanyak 100,000 dinar setiap tahun untuk 
membebaskan tawanan perang daripada orang-orang Eropah. 
Beliau membelanjakan sebanyak 30,000 dinar setiap tahun untuk 
perbelanjaan tanah Al-Haramain. 



Isteri beliau menceritakan bahawa pakaiannya bernilai tidak 
sampai 5 dirham. Beliau berkata: Aku memakai baju bernilai 5 
dirham dan mensedekahkan bakinya lebih baik daripada memakai 
pakaian yang mahal sedangkan aku meninggalkan orang faqir dan 
miskin. 

Al-Hafiz Abul Khitob bin Dihyah merupakan salah seorang 
daripada Ulama’ yang masyhur pada ketika itu, beliau datang dari 
Maghrib, lalu masuk ke Syam dan ‘Iraq, kemudian beliau melintas 
Irbil pada tahun 604 H, lalu beliau dapati rajanya Muzaffaruddin 
bin Zainiddin mengambil berat akan Mulid Nabi, maka ia pun 
menuliskan buatnya Kitab ((At-Tanwir fi Maulid Al-Bashir An- 
Nadzir)), dan beliau membacakannya sendiri kepada raja, maka ia 
pun dihadiahkan dengan wang 1000 dinar. 

Ibnu Khallikan berkata bahawa beliau pernah mendengar 
pembacaan kitab itu di sisi Sultan pada ketika itu dalam 6 majlis, 
iaitu pada tahun 625 H. 



Perkataan Syeikh Tajuddin Al-Lakhmi mengenai amalan 
Maulid 


As-Syeikh Tajuddin ‘Umar bin ‘Ali Al-Lakhmi As-Sakandari, yang 
masyhur dengan nama Al-Fakihani, iaitu daripada Ulama Mutaakhirin 
dalam Mazhab Maliki mendakwa bahawa amalan Maulid merupakan 
suatu bid’ah madzmumah (bid’ah yang tercela), dan beliau telah 
menulis sebuah Kitab mengenai yang demikian itu bernama: ((Al- 
Maurid fil Kalam ‘ala ‘Amali Al-Maulid)). Imam As-Suyuthi lalu 
menaqal perkataannya, untuk kemudiannya beliau memberi ulasan 
selepas itu. 


Di antara isi-isi perkataan Imam Al-Lakhmi ialah: 

- Beliau tidak mendapati bagi Maulid ini suatu asal pun di dalam 
Kitab Allah, dan Sunnah Rasul-Nya Sallallahu ‘alaihi Wasallam. 
Dan tidak juga ada diriwayatkan mengenai amalan ini daripada 
mana-mana Ulama’ umat ini. 

- Maulid ini bahkan merupakan suatu bid’ah yang diada-adakan 
oleh orang-orang yang bodoh, dan sekadar memenuhi nafsu 
syahwat bagi mereka yang lemah. 




Dalilnya ialah, kerana amalan Maulid ini jika kita sesuaikan 
dengan hukum taklif yang 5: iaitu Maulid ini hukumnya sama ada 
wajib, mandub, mubah (harus), makruh, atau haram, maka sudah 
tentu ia bukan wajib secara Ijma’. Dan ia juga bukan mandub, 
kerana mandub ialah: Apa yang dituntut oleh Syara’ tanpa apa-apa 
celaan ke atas mereka yang meninggalkannya. Adapun Maulid ini, 
maka ianya tidak diizinkan oleh Syara’, dan tidak juga dilakukan 
oleh para Sahabat dan Tabi’in, dan tidak juga oleh para Ulama’ 
lain yang kuat berugama. 

Dan tidak boleh juga ianya dikatakan mubah, kerana bid’ah di 
dalam ugama itu — secara Ijma’ — bukan mubah. 

Maka sudah tentulah Maulid itu sama ada ianya makruh atau 
haram. 

Maka Maulid itu ada dua keadaan: 

1) Seseorang itu melakukannya dengan perbelanjaannya sendiri, 
buat ahli keluarganya, sahabat-sahabatnya dan kerabatnya, serta 
tidak pula mendekati apa-apa yang haram. Maka inilah yang 
kami sifatkan ia sebagai bid’ah yang makruh lagi teruk, kerana 
ia tidak pernah dilakukan oleh seseorang pun sebelum ini 
daripada ahli-ahli ketaatan yang terdiri daripada para Fuqaha’ 
dan Ulama’. 



2) Terkandung di dalam sambutan Maulid itu suatu jenayah, jika 
ia diadakan dengan menggunakan sumbangan orang lain. Yang 
mana seseorang itu memberikan suatu sumbangan sedangkan 
dirinya tidak rela, dan hatinya sakit dan pedih daripada apa yang 
ia sedari daripada penyakit kezaliman. Berkata sebahagian 
Ulama’: Mengambil harta dengan perasaan malu itu seperti 
mengambilnya dengan pedang. 

Apatah lagi apabila ditambah padanya nyanyian dengan alat- 
alat yang batil daripada gendang-gendang, dan seruling, serta 
berkumpul di antara lelaki dewasa bersama remaja lelaki, dan 
wanita dewasa bersama remaja perempuan, iaitu sama ada 
bergaul bersama-sama mereka atau sebagai pemerhati, dan 
menari-nari dengan gerakan melompat-lompat atau 
menggoyangkan badan, serta tenggelam dalam kelalaian, dan 
lupa akan hari Qiamat. 

Dan begitu juga para wanita apabila berkumpul sesama mereka 
sambil mengangkat suara mereka, dan mengalunkan suara 
dalam nyanyian, dan membaca Al-Quran dengan melampaui 
apa yang disyari’atkan dan yang biasanya, sedangkan mereka 



leka akan firman Allah yang kira-kira maknanya: 
[Sesungguhnya Tuhan kamu Maha Memerhati.] 


Maka yang demikian itu tentulah haram, hanya saja ia dilihat 
elok bagi orang-orang yang hatinya sudah mati, dan belum 
bebas daripada dosa. 

Tambahan lagi, mereka memandang perkara itu sebagai ‘Ibadat 
dan bukan daripada perkara-perkara yang mungkar dan haram. 

- Bulan Rabi’ulawal yang menjadi bulan kelahiran Baginda itu ialah 
bulan yang sama Baginda wafat, maka kegembiraan pada bulan itu 
bukanlah lebih utama daripada kesedihan pada bulan itu. 


Inilah di antara ringkasan isi-isi penting di dalam perkataan Imam 
Al-Lakhmi. 



Kritikan bagi perkataan Syeikh Tajuddin Al-Lakhmi 

Selepas menaqal perkataan Imam Al-Lakhmi keseluruhannya, Imam 

As-Suyuti mula melakukan kritikan bagi perkataan Imam tersebut. 

Antaranya: 

- Tidak tahu tidak melazimkan ianya tidak ada. Al-Hafiz Ibnu 
Haj ar Al-‘Asqalani ada mengeluarkan bagi Maulid suatu asal 
daripada Sunnah, begitu juga Imam As-Suyuti sendiri ada 
mengeluarkan baginya asal yang kedua, dan ianya akan disebutkan 
selepas ini. 

- Maulid pertama sekali diadakan oleh seorang raja yang adil lagi 
soleh, bertujuan untuk mendekatkan diri kepada Allah. lanya juga 
dihadiri oleh para Ulama’ dan orang-orang soleh tanpa mereka 
mengingkarinya. Ibnu Dihyah yang merupakan seorang Ulama’ 
yang masyhur juga meredhainya, malah menuliskan buatnya satu 
kitab. 

- Sesungguhnya tuntutan Syara’ bagi mandub itu kadang-kala 
dengan nas, dan kadang-kala dengan Qiyas iaitu ketika tiada nas, 
maka bagi Maulid ini dua asal yang diqiyaskan dengannya, yang 
akan disebutkan kemudian. 

- Imam As-Suyuti tidak bersetuju bahawa bid’ah secara mutlak itu 
tidak harus secara Ijma’, kerana bid’ah itu tidak terhad kepada 



makmh dan haram sahaja, bahkan boleh jadi ianya mubah, 
mandub dan wajib. 


Apakah dia Bid’ah? 

Imam As-Suyuti lalu menjelaskan dan menaqalkan perkataan Ulama’ 
mengenai Bid’ah. 

- Berkata Imam An-Nawawi dalam Kitab ((Tahzibul Asma wa Al- 
Lughat)): Bid’ah mengikut Syara’ ialah mengada-adakan suatu 
perkara yang tidak ada pada zaman Rasulillah Sallallahu ‘alaihi 
Wasallam, dan ianya terbahagi kepada: hasanah (baik) dan sayyiah 
(buruk). 

- Berkata As-Syeikh ‘Izzuddin bin ‘Abdissalam dalam Kitab ((Al- 
Qawa’id)): Bid’ah itu terbahagi kepada: wajib, haram, mandub, 
makruh, dan mubah (harus). Cara mengetahuinya ialah dengan 
membandingkannya dengan kaedah-kaedah Syara’, jika ia 
termasuk dalam kaedah wajib maka ia wajib, atau jika ia termasuk 
dalam kaedah haram maka ia haram, atau termasuk dalam kaedah 
mandub maka ia mandub, atau makruh maka ia makruh, atau 
mubah maka ia mubah. Kemudian beliau (Syeikh ‘Izzuddin) 
menyebutkan contoh-contoh bagi setiap pembahagian yang 5 itu. 



Contoh Bid’ah yang mandub itu seperti: Mengadakan ribat dan 
sekolah-sekolah, dan apa-apa saja bentuk kebaikan yang tiada 
pada zaman pertama. 

Imam Al-Baihaqi meriwayatkan dalam Kitab ((Manaqib As- 
Syafi’i)) daripada As-Syafi’i beliau berkata: Perkara-perkara baru 
itu ada dua jenis: pertamanya iaitu apa yang diada-adakan daripada 
perkara-perkara yang menyalahi Al-Quran, atau Sunnah, atau 
Athar, atau Ijma’, maka inilah Bid’ah Dholalah (sesat). Keduanya 
iaitu apa yang diada-adakan daripada perkara-perkara kebaikan 
yang tiada khilaf padanya daripada perkara-perkara yang telah 
disebutkan, maka inilah perkara baru yang tidak tercela. 

Saidina ‘Umar berkata mengenai Qiyam pada bulan Ramadhan: 
Ini ialah sebaik-baik Bid’ah. Yakni ianya perkara baru yang tidak 
pernah dilakukan, namun ianya tidak menyalahi apa yang 
sebelumnya. 

Maka dengan itu, telah terbatallah perkataan Syeikh Tajuddin Al- 
Lakhmi yang telah disebutkan. 

Maulid merupakan suatu perkara baru yang tidak menyalahi Al- 
Quran, Sunnah, Athar, ataupun Ijma’, maka ianya tidak tercela 
sepertimana yang disebutkan oleh As-Syafi’i. 

Dan ianya daripada perkara baik yang tidak pernah dilakukan pada 
zaman pertama, kerana sesungguhnya perbuatan memberi makan 



yang tiada padanya perbuatan dosa itu merupakan suatu perkara 
baik, maka ianya tergolong daripada Bid’ah yang mandub 
sepertimana yang telah disebutkan Ibnu ‘Abdissalam. 

Adapun apa yang disebutkan Imam Al-Lakhmi mengenai 
keharaman jenis Maulid yang kedua itu, maka ianya betul pada 
zatnya. 

Akan tetapi hukum haram di sana disebabkan oleh perkara- 
perkara-perkara tambahan yang haram tersebut, dan bukan kerana 
perkumpulan untuk Maulid itu sendiri. 

Jika terjadi perkara-perkara yang disebutkannya itu ketika 
sembahyang Juma’at, maka ianya masih suatu perkara yang buruk 
dan teruk, namun tidak melazimkan dari yang demikian itu celaan 
ke atas asal perkumpulan untuk sembahyang Juma’at, dan yang 
demikian itu jelas. 

Sebahagian perkara-perkara tersebut ada juga didapati ketika 
perkumpulan sembahyang Tarawih, namun sepertimana kita tidak 
mengharamkan perkumpulan sembahyang tarawih kerana 
perkara-perkara tersebut, malah asal hukumnya ialah sunat, maka 
seperti itu juga perkumpulan Maulid. 

Lahirnya Baginda merupakan ni’mat yang paling agung bagi kita, 
dan kewabatan Baginda pula merupakan musibah yang paling 
besar. Adapun Syari’at menggalakkan untuk menzahirkan rasa 



syukur atas segala ni’mat, dan bersabar serta bertenang ketika 
musibah. Lihatlah ketika kelahiran anak kecil, Syara’ 
memerintahkan melakukan ‘Aqiqah sebagai menzahirkan rasa 
syukur dan kegembiraan, dan Syara’ tidak pula memerintahkan 
ketika kematian untuk menyembelih apa-apa atau selainnya, 
bahkan Syara’ melarang daripada meratap. 

- Maka kaedah-kaedah Syara’ menunjukkan bahawa adalah elok 
perbuatan menzahirkan kegembiraan atas kelahiran Baginda 
Sallallahu ‘alaihi Wasallam pada bulan ini tanpa menzahirkan rasa 
sedih atas kewahatan Baginda. 



Perkataan Al-Imam Abu ‘Abdillah bin Al-Haj mengenai 
amalan Maulid 

Al-Imam Abu ‘Abdillah bin Al-Haj ada berbicara mengenai Maulid 
dalam Kitabnya ((Al-Madkhal)), dan Imam As-Suyuti berpendapat 
bahawa ianya merupakan perbicaraan yang baik, yang mana 
kesimpulannya ialah beliau memuji apa yang terdapat di dalam amalan 
Maulid daripada menzahirkan rasa syukur, dan mencela apa-apa yang 
haram dan mungkar yang terkandung di dalamnya. Di antara isi 
penting perkataan beliau ialah: 

- Di antara perkara-perkara yang diadakan-adakan yang dipercayai 
merupakan sebesar-besar ibadat di sisi sebahagian orang pada 
zaman beliau ialah amalan Maulid di bulan Rabi’ulawal. 

- lanya secara umum mengandungi beberapa bid’ah dan perkara- 
perkara yang haram. 

- Di antaranya ialah menggunakan penyanyi-penyanyi dan alat-alat 
muzik seperti gendang yang berloceng, seruling, dan selainnya 
yang digunakan sebagai alat bagi Sima’. 

- Dan Sima’ itu sendiri pada waktu selain daripada malam Maulid 
diperselisihkan hukumnya, maka apatah lagi jika ianya dilakukan 
pada bulan yang agung ini di mana Allah telah mengurniakan 
kepada kita seorang Nabi yang mulia Sallallahu ‘alaihi Wasallam. 




Tiada kaitan di antara memainkan alat-alat muzik itu dengan 
mengagungkan bulan yang mulia ini, malah yang wajib ialah 
untuk membanyakkan lagi ‘ibadah dan amal kebaikan di dalamnya 
sebagai rasa syukur kepada Tuhan ke atas apa yang dikurniakannya 
kepada kita daripada ni’mat yang agung ini. 

Adapun Nabi Sallallahu ‘alaihi Wasallam tidak menambah suatu 
‘ibadah pun pada bulan ini berbanding bulan yang lain kerana 
kasih akan umat Baginda dan sebagai keringanan bagi mereka. Jika 
Baginda berbuat yang demikian, ditakuti ianya akan menjadi suatu 
kebardhuan ke atas umat. 

Namun terdapat isyarat kepada kelebihan bulan yang mulia ini, 
iaitu Hadith bahawa Baginda berpuasa hari Isnin kerana ianya hari 
Baginda dilahirkan. Maka memuliakan hari itu, terkandung juga 
di dalamnya makna bagi memuliakan bulan lahirnya Baginda 
Sallallahu ‘alaihi Wasallam. 

Memuliakan suatu masa atau tempat ialah dengan mengerjakan 
‘ibadat-‘ibadat padanya, maka bulan Rabi’ulawal ini hendaklah 
dimuliakan dan diagungkan dengan mencontohi perilaku Nabi 
Sallallahu ‘alaihi Wasallam yang mengkhususkan waktu dan 
tempat yang mulia dengan membanyakkan padanya perbuatan 
yang baik dan berkebajikan. 



- Dan sepertimana yang disebutkan tadi, Nabi Sallallahu ‘alaihi 
Wasallam tidak mengkhususkan bulan ini dengan apa-apa ‘ibadat 
tambahan, kerana apa yang diketahui daripada Baginda bahawa 
Baginda itu lebih suka akan keringanan buat umatnya, terutama 
sekali apa yang berkaitan dengan Baginda secara khusus. 

- Tidakkah kita melihat bagaimana Baginda menjadikan kota 
Madinah itu tanah haram sepertimana Ibrahim menjadikan kota 
Makkah sebagai tanah haram? Namun tidak ada apa-apa hukuman 
disyari’atkan mengenai membunuh binatang buruan atau 
mencabut tanaman di dalamnya, iaitu sebagai keringanan kepada 
umat Baginda. 


Apa yang Wajib dilakukan ketika Maulid? 

Imam Ibnu Al-Haj lalu menjelaskan apa yang wajib dilakukan di ketika 
Maulid. Di antaranya ialah: 

- Mengagungkan bulan yang mulia ini dengan membanyakkan 
amalan yang baik dan bersedekah di dalamnya, dan demikian juga 
perkara-perkara lain yang mendekatkan diri kepada Allah. 

- Dan barangsiapa yang tidak mampu, hendaklah dia sekurang- 
kurangnya menjauhkan diri daripada apa yang diharamkan dan 



dimakmhkan baginya, sebagai tanda pengagungan bagi bulan yang 
mulia ini. 

- Meskipun perkara tersebut dituntut pada bulan-bulan yang lain 
juga, namun tuntutannya lebih kuat pada bulan ini sebagai 
penghormatan kepadanya, sebagaimana yang berlaku pada bulan 
Ramadhan, dan bulan-bulan haram. Maka hendaklah 
meninggalkan apa yang diada-adakan di dalam ugama, dan 
menjauhi tempat-tempat Bid’ah, dan apa yang tidak sepatutnya. 


Perbuatan-perbuatan Mungkar ketika Maulid 

Seterusnya Imam Ibnu Al-Haj menyenaraikan beberapa perbuatan 
mungkar yang dilakukan ketika Maulid pada zamannya, antaranya: 

- Perbuatan melalaikan dan memainkan alat-alat seperti gendang, 
seruling, dan sebagainya. 

- Beliau berkata: Dan alangkah baiknya jika mereka berhenti 
sehingga nyanyian sahaja, namun sebahagian mereka menyangka 
bahawa mereka itu beradab, lalu memulakan sambutan Maulid 
dengan bacaan Al-Quran, dan mereka melihat kepada siapa yang 
paling mengetahui mengenai cara untuk menggerakkan dan 
menggoncang hati manusia, dan perbuatan ini padanya 
terkandung beberapa kerosakan. 




- Lebih membahayakan dari itu, penyanyi pada majlis itu ialah 
seorang pemuda yang bagus rupanya, indah suara, pakaian dan 
perilakunya, maka ia pun menyanyikan lagu-lagu mengenai 
kerinduan, dan ia melembutkan suaranya dan pergerakannya, 
sehingga menyebabkan fitnah bagi yang melihatnya daripada lelaki 
dan perempuan, lalu menimbulkan kerosakan yang sangat banyak. 

- Dan segala kerosakan ini berlaku ke atas amalan Maulid jika 
mereka melakukan Sima’. Adapun jika tiada Sima’, dan ia 
mengadakan jamuan sahaja dengan berniat Maulid, lalu ia 
memanggil saudara-saudaranya, dan tiada padanya apa-apa yang 
kami sebutkan tadi, maka ianya Bid’ah kerana niatnya sahaja. 
Kerana yang demikian itu suatu penambahan di dalam ugama, 
sedangkan mencontohi Salaf itulah yang lebih utama. 


Kritikan atas Perkataan Ibnu Al-Haj 

Seterusnya Imam As-Suyuti membuat beberapa ulasan ke atas 
perkataan Imam Ibnu Al-Haj tadi, di antaranya: 

- Kesimpulan perkataan beliau ialah bahawa beliau tidak mencela 
Maulid, bahkan beliau hanya mencela apa yang terkandung di 
dalamnya daripada perkara-perkara yang haram dan mungkar. 



Pada awal perkataannya jelas mengatakan bahawa bulan 
Rabi’ulawal sepatutnya dikhususkan dengan menambah 
perbuatan-perbuatan yang berkebajikan, dan memperbanyakkan 
amalan-amalan baik serta bersedekah. 

Adapun perkataannya di hujung bahawa Maulid itu Bid’ah, maka 
sama ada ianya bercanggah dengan perkataannya di awal, atau 
dibahami bahawa Bid’ah di sini ialah Bid’ah Hasanah sepertimana 
yang telah kami jelaskan sebelum ini. 

Atau dihahami bahawa yang Bid’ah itu ialah niat Maulid sahaja, 
maka zahir dari perkataannya bahawa dia tidak suka untuk 
diniatkan sebagai Maulid, namun dia tidak ada masalah pada 
mengadakan jamuan dan memanggil saudara-saudara kepadanya. 
Dan jika kita berlikir dengan lebih mendalam, ianya tidak 
bersepakat dengan perkataannya di awal tadi, dimana dia 
menganjurkan supaya memperbanyakkan perbuatan berkebajikan 
pada bulan yang mulia ini dengan tujuan bersyukur kepada Allah 
kerana mewujudkan Nabi Sallallahu ‘alaihi Wasallam. Inilah 
makna berniat Maulid, maka bagaimanakah ianya dicela 
sedangkan dia sendiri menggalakkannya pada awal perkataannya? 
Adapun perbuatan kebajikan semata-mata tanpa apa-apa niat, 
maka ia hampir-hampir tidak dapat dibayangkan, atau langsung 
tidak dapat dibayangkan, dan ianya bukan ‘ibadah malah tiada 



pahala baginya. Kerana tiada amalan tanpa niat, dan tiada niat lain 
di sini melainkan bersyukur kepada Allah Ta’ala atas kelahiran 
Nabi yang mulia pada bulan yang mulia ini. 


Kemudian Imam As-Suyuti mendatangkan beberapa perkataan lain 
bagi Imam Ibnu Al-Haj, iaitu kata beliau: 

Sebahagian daripada mereka melakukan Maulid bukan untuk 
mengagungkan Nabi, tapi kerana dia memiliki sejumlah wang perak 
yang ada pada tangan orang lain yang diberinya ketika sambutan- 
sambutan atau musim-musim perayaan yang lalu, dan dia ingin 
mengambilnya semula namun dia malu untuk menuntutnya sendiri. 
Maka dia pun mengadakan Maulid sehingga yang demikian itu menjadi 
sebab untuk dia mengambil kembali wangnya daripada manusia, dan 
padanya terdapat beberapa wajah daripada kerosakan, antaranya ialah 
bersibat dengan sifat kemunabkan, iaiatu untuk menzahirkan suatu 
sikap yang berlainan dengan apa yang ada di batinnya. Kerana dia 
menzahirkan bahawa dia mengadakan Maulid itu untuk mengejar hari 
Akhirat, namun pada batinnya dia ingin mengumpulkan wang perak. 


Dan sebahagian daripada mereka mengadakan Maulid untuk 
mengumpulkan wang dirham, atau menuntut pujian manusia 



kepadanya, atau supaya ia diberi pertolongan oleh mereka, dan ini juga 
padanya terdapat beberapa kerosakan secara jelas. 


Lalu Imam As-Suyuti memberi ulasan bahawa ianya sepertimana yang 
telah disebutkan sebelum ini, iaitu celaan kepada sambutan Maulid itu 
terhasil daripada niat yang tidak baik, dan bukan daripada asal amalan 
Maulid. 


Perkataan Al-Hafiz Abul Padhl Ibnu Hajar mengenai amalan 
Maulid 

Syeikhul Islam Abul Padhl Ibnu Hajar Al-‘Asqalani pernah ditanya 
mengenai amalan Maulid, lalu dia menjawab yang antara kandungan 
isinya ialah: 

- Asal bagi amalan Maulid ialah bahawa ianya suatu bid’ah yang 
tidak pernah diriwayatkan perbuatannya dari seorang pun Ulama’ 
Salabussoleh daripada tiga kurun yang terawal. 

- Akan tetapi ianya mengandungi beberapa kebaikan, dan juga 
keburukan. Maka barangsiapa yang menjaga agar ia membuat 
kebaikan sahaja pada amalan ini, dan menjauhi keburukan, maka 




ianya adalah bid’ah hasanah, dan jika sebaliknya maka ia bukanlah 
bid’ah hasanah. 

Imam Ibnu Hajar berkata bahawa telah terzahir kepada beliau 
bahawa bagi amalan Maulid ini suatu asal yang sabit. laitu sebuah 
Hadith yang telah sabit di dalam ((Sohihain)) yang kira-kira 
maknanya: (Sesungguhnya Nabi Sallallahu ‘alaihi Wasallam telah 
sampai ke Madinah, lalu Baginda mendapati bahawa orang-orang 
Yahudi berpuasa pada hari ‘Asyura, maka Baginda bertanya 
kepada mereka mengenainya, mereka berkata: Hari ini ialah hari 
di mana Allah meneggelamkan padanya Fir’aun dan 
menyelamatkan Musa, maka kami berpuasa pada hari ini sebagai 
tanda syukur kepada Allah Ta’ala.) 

Maka dapat diambil faedah darinya untuk melakukan kesyukuran 
kepada Allah ke atas apa yang dikurniakan-Nya daripada 
pemberian ni’mat atau penolakan bala’ pada hari tertentu. Dan 
diulang perbuatan yang demikian apabila tibanya hari itu pada 
setiap tahun. 

Melakukan kesyukuran itu terhasil dengan perbuatan-perbuatan 
‘ibadat, seperti sembahyang, puasa, sedekah, dan membaca Al- 
Quran. Maka ni’mat apakah yang lebih agung daripada ni’mat 
terzahirnya Nabi Sallallahu ‘alaihi Wasallam yang merupakan 



Nabiyyurrahmah (Nabi yang membawa rahmat) pada hari 
tersebut? 

- Maka dari itu, sepatutnya hari Maulid itu disambut pada hari ia 
berlaku, agar menepati kisah Musa ‘alaihissalam pada hari 
‘ Asyura’. 

- Dan sesiapa yang tidak menyedari yang demikian itu maka dia 
tidak akan peduli untuk melakukan Maulid pada mana-mana hari 
dalam sebulan, bahkan sesetengah kaum memindahnya ke suatu 
hari dalam setahun, dan padanya terdapat perbincangan. 


Apa yang wajib untuk dibataskan dengannya amalan Maulid 

Lalu Imam Ibnu Hajar menyebutkan batasan yang wajib bagi amalan 
Maulid. laitu: 

- Hendaklah apa yang dilakukan ketika Maulid itu terbatas kepada 
apa yang dapat dihahami daripadanya rasa syukur kepada Allah 
Ta’ala sahaja. 

- laitu seperti apa yang telah disebutkan sebelum ini daripada: 
Membaca Al-Quran, memberi jamuan, bersedekah, dan 
melantunkan beberapa nasyid berisi pujian terhadap Nabi 
Sallallahu ‘alaihi Wasallam, atau yang berkaitan dengan 




kezuhudan yang menggerakkan hati untuk berbuat kebaikan dan 
beramal untuk Akhirat. 


Apa yang wajib dijauhi 

Adapun apa yang pada kebiasaannya mengiringi sambutan Maulid itu 
daripada Sima’, hiburan, dan seumpamanya, maka hendaklah 
dikatakan: Apa-apa perbuatan daripada yang demikian itu yang 
hukumnya mubah, iaitu yang menyebabkan kegembiraan dengan hari 
itu, maka tidaklah apa-apa untuk melakukannya. Adapun apa-apa 
perbuatan yang haram, atau makruh, atau khilabil aula, maka ianya 
dilarang. Selesai perkataan Imam Ibnu Hajar Al-‘Asqalani. 


Apa yang disebut mengenai ‘Aqiqah Nabi Sallallahu ‘alaihi 
Wasallam buat dirinya sendiri selepas Baginda diutus 

Lalu Imam As-Suyuti menyebutkan satu lagi asal yang bagi amalan 
Maulid, iaitu apa yang diriwayatkan oleh Al-Baihaqi, dari Anas — 
Radhiyallahu ‘anhu -: (Sesungguhnya Nabi Sallallahu ‘alaihi Wasallam 
telah ber’aqiqah buat dirinya sendiri selepas kenabian.) 

Yang demikian itu terjadi sedangkan datuk Baginda ‘Abdul Muttolib 
telah ber’aqiqah buat Baginda pada hari ketujuh kelahirannya, dan 




‘Aqiqah itu tidak diulang buat kali kedua. Maka difahami dari yang 
demikian itu bahawa sesungguhnya apa yang dilakukan Nabi Sallallahu 
‘alaihi Wasallam itu adalah bertujuan untuk menzahirkan kesyukuran 
ke atas Allah yang telah mewujudkan Baginda sebagai Rahmat buat 
seluruh ‘alam, dan untuk memuliakan Umat Baginda, sepertimana 
apabila Baginda berselawat ke atas diri sendiri. Oleh itu, dianjurkan ke 
atas kita juga untuk menzahirkan kesyukuran dengan Maulid baginda, 
iaitu dengan berkumpul bersama saudara-saudara, menjamu makanan, 
dan yang seumpamanya daripada perkara-perkara yang mendekatkan 
diri kepada Allah, dan menunjukkan kegembiraan. 


Perkataan Al-Hafiz Syamsuddin Al-Jazari 

Kemudian Imam As-Suyuti menyebutkan perkataan Imamul Qurra’ 
Al-Hafiz Syamsuddin Al-Jazari di dalam Kitab beliau ((‘Urfu At-Ta’rif 
bil Maulid As-Syarif)): 

Abu Lahab telah dilihat di dalam mimpi selepas kematiannya, maka 
dikatakan kepadanya: Apakah keadaanmu? Maka dia berkata: Aku di 
dalam neraka, kecuali bahawa diringankan bagiku pada setiap malam 
Isnin, dan aku minum air dari dua jariku ini yang banyaknya begini — 
dia mengisyaratkan dengan hujung jarinya — dan yang demikian itu dari 
kerana aku membebaskan Thuwaibah ketika mana aku diberi berita 



gembira akan kelahiran Nabi Sallallahu ‘alaihi Wasallam, dan kerana 
Thuwaibah menyusukan Baginda. 

Maka jika Abu Lahab seorang kafir, yang diturunkan di dalam Al- 
Quran celaan kepadanya,diberi ganjaran di dalam neraka kerana 
kegembiraannya pada malam lahirnya Nabi Sallallahu ‘alaihi Wasallam, 
maka apakah keadaan seorang Muslim yang mengesakan Allah, 
daripada kalangan Ummat Nabi Sallallahu ‘alaihi Wasallam yang berasa 
senang dengan kelahiran Baginda, dan ia berusaha dengan apa yang ia 
mampu dalam mencintai Baginda Sallallahu ‘alaihi Wasallam. 

Maka demi hidupku, ganjarannya di sisi Tuhan Yang Mulia tentulah 
hanya dimasukkan ia ke dalam syurga yang penuh ni’mat dengan 
kemurahan Allah. 


Perkataan Al-Hafiz Syamsuddin bin Nasiriddin Ad-Dimasyqi 

Telah berkata Al-Hafiz Syamsuddin bin Nasiriddin Ad-Dimasyqi di 
dalam Kitab beliau ((Maurid As-Sodi fi Maulid Al-Hadi)): 

Telah sohih bahawa sesungguhnya Abu Lahab diringankan baginya 
azab neraka pada hari Isnin, kerana dia telah membebaskan Thuwaibah 
dari sebab bergembira dengan kelahiran Nabi Sallallahu ‘alaihi 
Wasallam. 


Perkataan Al-Kamal Al-Adfawi 


Telah berkata Al-Kamal Al-Adfawi di dalam Kitab ((At-Toli’ As- 
Sa’id)): 

Telah bercerita kepada kami sahabat kami yang ‘adil Nasiruddin 
Mahmud bin Al-‘Imad, bahawa sesungguhnya Aba Toyyib 
Muhammad bin Ibrahim As-Sibti Al-Maliki yang tinggal di Qus, salah 
seorang Ulama’ yang ‘Amilin, pernah berada di pejabat pada hari 
Maulid Nabi Sallallahu ‘alaihi Wasallam, maka dia berkata: Wahai 
Faqih, hari ini ialah hari kegembiraan, berbelanjalah buat kanak-kanak. 
Lalu dia pun membelanjai kami. 

Ini ialah bukti penerimaannya bagi Maulid dan dia tidak 
mengingkarinya. Sedangkan dia adalah seorang Faqih dalam Mazhab 
Maliki yang menguasai banyak bidang ilmu, lagi Wara’, dan telah 
belajar kepadanya Abu Hayyan dan selainnya. Beliau wafat tahun 695 

H. 



Hikmah lahirnya Nabi Sallallahu ‘alaihi Wasallam pada hari 
Isnin di bulan Rabi’ulawal 

Imam As-Suyuti lalu menutup Kitab ini dengan menaqal perkataan 
Imam Ibnu Al-Haj mengenai Hikmah lahirnya Nabi pada hari Isnin di 
bulan Rabi’ulawal, dan bukan pula pada bulan Ramadhan, atau pada 
malam Lailatul Qadar, dan bukan juga pada bulan-bulan Haram, atau 
pada malam Nisfu Sya’ban, atau pada hari Juma’at dan malamnya. 
Maka terdapat 4 wajah untuk menjawabnya: 

1) Apa yang telah disebut di dalam Hadith bahawa Allah Ta’ala 
menciptakan pokok pada hari Isnin, pada yang demikian itu suatu 
suatu peringatan yang agung iaitu bahawa Dia menciptakan 
makanan, rezeki, buah-buahan, dan kebaikan, yang dengannya 
berterusanlah kehidupan Bani Adam itu, dan mengeelokkan jiwa 
mereka padanya. 

2) Sesungguhnya pada lafaz Rabi’ (sedang/sederhana) itu suatu isyarat 
yang baik jika dilihat daripada sudut asal perkataan, dan Telah 
berkata Abu ‘Abdirrahman As-Siqh: Bagi setiap orang itu suatu 
bahagian daripada namanya. 

3) Sesungguhnya musim Rabi’ (musim bunga) merupakan musim 
yang paling pertengahan dan indah, dan Syari’at Baginda 
merupakan Syari’at yang paling pertengahan dan paling sederhana. 




4) Sesungguhnya Allah berkehendak untuk memuliakan waktu 
lahirnya Baginda Sallallahu ‘alaihi Wasallam, jika Baginda 
dilahirkan di dalam waktu-waktu yang disebutkan awal tadi maka 
boleh jadi disangka bahawa Baginda yang dimuliakan kerana 
waktu lahir Baginda itu. 


Selesai intisari dan terjemahan dengan Taufiq dan pertolongan Allah, 
pada malam hari Isnin, bertepatan dengan 23 Rabi’ulanwar — bulan 
kelahiran Baginda Sallallahu ‘alaihi Wasallam, tahun 1442 H, iaitu 
bersamaan 8 November 2020 M, sebagai menyahut seruan penulis 
Kitab Al-Imam Al-Hafiz Jalaluddin As-Suyuti untuk berbuat 
kebajikan dan amal baik pada bulan ini sebagai tanda kesyukuran atas 
lahirnya Baginda Nabi Sallallahu ‘alaihi Wasallam. 

Semoga Allah Ta’ala menerima dan memberi manhaat dengannya 
sekalian kaum Muslimin, dan ditulis disisi-Nya sebagai suatu khidmat 
kepada junjungan Nabi Sallallahu ‘alaihi Wasallam, serta menjadi asbab 
kepada Syafa’at Baginda di hari Qiamat kelak, tiada daya dan upaya 

melainkan dengan Allah Ta’ala jua. 






